Maryní Callejo

Maria de las Nieves Callejo Martinez-Losa, ezagunagoa Maryní Callejo izenez (Madril, 1944ko ekainaren 27a) madrildar musika-ekoizlea, moldatzailea, piano-jotzailea eta abeslari erretiratua da. Besteak beste, Los Brincos, Formula V eta Massiel artisten aurkikuntzaren arduraduna izan zen Callejo, baita Rocío Dúrcal edo Mari Triniren albumetako musika zuzendaria ere. Espainiako musika industrian lehen emakume ekoizleetako bat izan zen, aitzindaria.  

 Bizitza 
Maryní Callejok musika ikasi zuen Madrilgo kontserbatorioan, sei urtetik hamabost urtera. Handik gutxira, Los Brujos taldea sortu eta zuzendu zuen, gerora Los 4 Brujos izena hartu zuena, eta bertan topo egin zuen Augusto Alguerórekin. Alguerok Canciones del Mundo argitaletxe musikalean lan egiteko kontratatu zuen, eta bertan Esteban García Morencos Zafiro konpainia diskografikoaren jabearekin harremanetan jarri zen.

Zafiron, Los Brincos taldearen lehen diskoen musika zuzendari, moldatzaile eta ekoizle lanetan jardun zuen, teklatuak grabatu eta bere kantu batzuen idazlekidea izateaz gain. Era berean, Los Relámpagos, Massiel edo Juan y Junior artistak ezagutarazteaz arduratu zen.

1968an, Polydor diskoetxearekin lan egin zuen eta Formula V taldearekin kolaboratzen hasi zen. Haiekin ekoizle lanetan aritu zen eta, gainera, José Nieto, José Luis Armenteros eta Pablo Herrero konpositoreak errekrutatu zituen talde horren abestirik ospetsuenak idatz zitzaten. Gainera, Daniel Velázquez eta Tara coruñar abeslariaren moldatzaile eta ekoizle lanak egin zituen. 1969tik aurrera Nino Bravo abeslariarekin ere kolaboratu zuen, eta harentzat Un beso y una flor abestia idatzi eta moldatu zuen Jose Luis Armenteros lagunarekin batera.

1970eko hamarkadan hasi zen ekoiztetxe independente gisa lanean, Phil Trim, Enrique eta Ana eta berriz ere Massiel artistekin. Danilo Vaonarekin batera, Mari Triniri ere lagundu zion bere ibilbideari bultzada berria ematen, eta abesti batzuk idatzi zituen berarekin, hala nola Una estrella en mi jardín. Hamarkada batez Rocío Dúrcalekin lan egin zuen, musika zuzendari lanetan eta bere biretan lagunduta. 1987an bere diskoetxe propioa sortu zuen, Ágata Discos izenekoa, eta bertan Un millon besos bakarkako diskoa atera zuen, arrakastarik izan ez zuena.

 Osasun arazoak eta erretiroa 
2002an iktus bat izan zuen, eta horrek eragina izan zuen bere piano-jotzaile gaitasunean; beraz, jarduera profesionaletik erretiratu eta Malagako El Candado auzora joan zen. 

 Diskografia 

 Estudioko albumak 

 Los Brujos taldean 

 Todas sus grabaciones (1962-1968) (2007).

 Bakarka 

 Un millón de besos (1991).

 Sariak eta aintzatespenak 
 2003an, Musikaren Zabalkundearen Saria jaso zuen, SGAEk bere ibilbide osoarengatik emana.

 Erreferentziak 

 Kanpo  estekak 

 Maryní Callejoren kreditu osoak Discogs-en.

Kategoria:Madrildarrak
Kategoria:Emakume abeslariak
Kategoria:Espainiako abeslariak
Kategoria:Gaztelaniazko abeslariak
Kategoria:Emakume piano-jotzaileak
Kategoria:Musika moldatzaileak
Kategoria:Musika ekoizleak
Kategoria:Emakume aitzindariak